ดาวโจนส์ปิดบวก 41.63 จุด
ดัชนีดาวโจนส์ตลาดหุ้นนิวยอร์กปิดบวก ขานรับข้อมูลเศรษฐกิจสหรัฐสดใส
2 ต.ค. 2553

ดัชนีดาวโจนส์ตลาดหุ้นนิวยอร์กปิดบวก ขานรับข้อมูลเศรษฐกิจสหรัฐสดใส
ดัชนีเฉลี่ยอุตสาหกรรมดาวโจนส์ปิดบวก 41.63 จุด หรือ 0.39% แตะที่ 10,829.68 จุด ขณะที่ดัชนี S&amp;P 500 ดีดขึ้น 5.04 จุด หรือ 0.44% ปิดที่ 1,146.24 จุด และดัชนี Nasdaq เพิ่มขึ้น 2.13 จุด หรือ 0.09% ปิดที่ 2,370.75 จุด
ปริมาณการซื้อขายในตลาดหุ้นนิวยอร์กมีอยู่ราว 1.1 พันล้านหุ้น มีจำนวนหุ้นบวกมากกว่าหุ้นลบในอัตราส่วน 2 ต่อ 1
ตลาดหุ้นนิวยอร์กดีดตัวขึ้นหลังจากสถาบันจัดการด้านอุปทานของสหรัฐ (ISM) เปิดเผยว่า ดัชนีภาคการผลิตเดือนก.ย. ขยายตัวที่ระดับ 54.4 จุด จากเดือนส.ค.ที่ระดับ 56.3 จุด โดยดัชนีที่เคลื่อนไหวอยู่เหนือระดับ 50 จุดจะบ่งชี้ว่าภาคการผลิตมีการขยายตัว
ขณะที่กระทรวงพาณิชย์สหรัฐเปิดเผยว่า ตัวเลขการใช้จ่ายผู้บริโภคประจำเดือนส.ค.เพิ่มขึ้น 0.4% มากกว่าที่นักวิเคราะห์ส่วนใหญ่คาดว่าจะเพิ่มขึ้นเพียง 0.3% ส่วนรายได้ส่วนบุคคลเดือนส.ค.พุ่งขึ้น 0.5% ทำสถิติเพิ่มขึ้นมากที่สุดนับตั้งแต่เดือนธ.ค.ปีที่แล้ว และสูงกว่าที่นักวิเคราะห์ส่วนใหญ่คาดว่าจะขยับขึ้นเพียง 0.3%
ดัชนีภาคการผลิตที่แข็งแกร่งเกินคาดของสหรัฐช่วยหนุนหุ้นบริษัทผู้ผลิตขนาดใหญ่ทะยานขึ้นด้วย โดยหุ้นโบอิ้ง โค ปิดพุ่ง 29 เซนต์ แตะที่ 66.83 ดอลลาร์ หุ้นเจนเนอรัล อิเล็กทริก (จีอี) ปิดบวก 11 เซนต์ แตะที่ 16.36 ดอลลาร์ และหุ้น 3M ปิดพุ่ง 91 เซนต์ แตะที่ 87.62 ดอลลาร์
นอกจากนี้ ตลาดหุ้นนิวยอร์กยังได้แรงหนุนจากรายงานของสมาพันธ์โลจิสติกและการจัดซื้อแห่งชาติ (CFLP) ของจีนที่ระบุว่า ดัชนีผู้จัดการฝ่ายจัดซื้อ (PMI) ภาคการผลิตของจีนในเดือนก.ย.อยู่ที่ระดับ 53.8% เพิ่มขึ้น 2.1% จากเดือนส.ค.
หุ้นยูไนเต็ด คอนติเนนตัล โฮลดิ้งส์ ปิดทะยานขึ้น 4.4% หลังจากสายการบินยูไนเต็ด และสายการบินคอนติเนนตัล บรรลุข้อตกลงควบรวมกิจการเพื่อปูทางสู่การจัดตั้งสายการบินขนาดใหญ่ระดับโลก
แต่หุ้นฮิวเลตต์-แพคการ์ด (เอชพี) ปิดร่วง 3.1% หลังจากบริษัทได้แต่งตั้งนายลีโอ อโพเธเคอร์ อดีตผู้บริหารของเอสเอพี เอจี ให้ดำรงตำแหน่งซีอีโอคนใหม่ของเอชพี